U2 (grupa)

U2 (bos. transkripcija: Jû tû) irska je rock-grupa. Čine je Bono (Paul Hewson), kao vokal, usna harmonika i povremeno gitara, The Edge (David Evans - gitara i klavijature, povremeno vokal i bas), Adam Clayton (basist) i Larry Mullen Jr. (bubnjar).

U2 je do danas prodao više od 150 miliona albuma, 6 puta imao br. 1 album u SAD-u i 9 br. 1 albuma u Britaniji. Osvojili su 22 Grammyja, najviše nakon Stevieja Wondera. U2 je jedna od najpopularnijih rock-grupa na svijetu još od 1980-ih. Grupa je politički aktivna, posebno u sferi ljudskih prava. Aktivisti su projekta Make Poverty History, a Bono je aktivist i organizacije "DATA" (Debt, AIDS, Trade in Africa - Državni dug, sida i trgovina u Africi).

 U2 - Miss Sarajevo 

1993. Bono prvi put posjećuje Sarajevo. Uz ono što je vidio i nadahnut dokumentarcem Miss Sarajevo Billa Cartera, Bono piše istoimenu pjesmu. U2 je uradio pjesmu sa Lucianom Pavarottijem, a premijerno je izvedena na jednom od humanitarnih koncerata Pavarotti i prijatelji 1995. u Modeni. Dokumentarac i pjesma šalju drugačiju poruku o okupiranom Sarajevu i životu u njemu. U2 je prvobitno izdao singl pod pseudonimom Passengers.

1997. grupa izbacuje album Pop. Iako je album u većem dijelu svijeta dobro prihvaćen, prodaja nije bila zadovoljavajuća, dostigavši tek jedno platinasto izdanje. Album je donio pjesme "Do You Feel Loved", "If God Will Send His Angels", "Last Night on Earth", te "Staring at the Sun".

Nakon albuma slijedi spektakularna turneja Popmart. Njen vrhunac bio je koncert u Sarajevu, a najupečatljivija stvar na koncertu punom emocija bila je pjesma Miss Sarajevo, gdje je Pavarottijev glas reproduciran sa starog gramofona. Bono u jednom trenutku na koncertu gubi glas, te je, nakon što je publika to primijetila, uslijedio nevjerovatan aplauz u znak podrške. Larry Mullen poslije je izjavio da je taj koncert vrijedio svih 20 godina njegovih nastupa, te da bi odradio još 20 za takav koncert. Bono je izjavio da mu se nikad nije desilo takvo što, te da bi vjerovatno u sličnim situacijama i s vidno oštećenim glasom bio izviždan, a ne nagrađen fanatičnim aplauzom.

 Diskografija 
 1980 - Boy
 1981 - October
 1983 - War
 1983 - Under A Blood Red Sky (Live)
 1984 - The Unforgettable Fire
 1987 - The Joshua Tree
 1988 - Rattle and Hum
 1991 - Achtung Baby
 1993 - Zooropa
 1995 - Original Soundtracks No. 1
 1997 - Pop
 2000 - All That You Can't Leave Behind
 2004 - How to Dismantle an Atomic Bomb
 2009 - No Line on the Horizon
 2014 - Songs of Innocence
 2017 - Songs of Experience
 2023 - Songs of Surrender

 Kampanje 
U2 je poznat po humanitarnim akcijama skoro koliko i po svojoj muzici. Bono je posebno aktivan u kampanjama koje apeluju na pomoć nerazvijenim zemljama Afrike. Neke kampanje za poštovanje ljudskih prava u kojima je učestvovao U2 jesu:
 Amnesty International
 Greenpeace
 African Well Fund
 Support for Burma's Aung San Suu Kyi
 DATA (Debt, AIDS, Trade in Africa)
 Chernobyl Children's Project
 Jubilee Debt Campaign
 The ONE Campaign

 Vanjski linkovi 

 Zvanični sajt
 Kompletna biografija grupe na TheWaver.net


Kategorija:Irske muzičke grupe
Kategorija:Irske rok-grupe